FI Euroopan unionin virallinen lehti L 93/30

KOMISSION ASETUS (EU) 2017/624,

annettu 30 päivänä maaliskuuta 2017,

Euroopan parlamentin ja neuvoston asetuksen (EY) N:o 396/2005 liitteiden II ja V muuttamisesta siltä osin kuin on kyse bifenatsaatin, daminotsidin ja tolyylifluanidin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 18 artiklan 1 kohdan b alakohdan,

sekä katsoo seuraavaa:

(1) Bifenatsaatin jäämien enimmäismäärät vahvistettiin asetuksen (EY) N:o 396/2005 liitteessä II. Daminotsidin ja tolyylifluanidin jäämien enimmäismäärät vahvistettiin kyseisen asetuksen liitteessä V.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon bifenatsaatin jäämien voimassa olevista enimmäismääristä asetuksen (EY) N:o 396/2005 12 artiklan 2 kohdan sekä sen 12 artiklan 1 kohdan mukaisesti (2). Asetuksella (EU) N:o 79/2014 (3) pantiin täytäntöön voimassa olevien jäämien enimmäismäärien tarkastelua koskevat elintarviketurvallisuusviranomaisen suositukset.

(3) Elintarviketurvallisuusviranomainen antoi perustellun lausunnon daminotsidin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (4). Asetuksella (EU) N:o 87/2014 (5) pantiin täytäntöön voimassa olevien jäämien enimmäismäärien tarkastelua koskevat elintarviketurvallisuusviranomaisen suositukset.

(4) Elintarviketurvallisuusviranomainen antoi perustellun lausunnon tolyylifluanidin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (6). Komission asetuksella (EU) N:o 2015/552 (7) pantiin täytäntöön voimassa olevien jäämien enimmäismäärien tarkastelua koskevat elintarviketurvallisuusviranomaisen suositukset.

(5) Sellaisten tuotteiden osalta, joille ei ole annettu lupia tai joiden tuontia varten ei ole vahvistettu enimmäismääriä unionin tasolla ja joille ei ole vahvistettu enimmäismääriä Codex Alimentariuksessa, elintarviketurvallisuusviranomainen katsoi, että riskinhallinnasta vastaavien tahojen on jatkettava asian tarkastelua. Nykyinen tieteellinen ja tekninen tietämys huomioon ottaen bifenatsaatin jäämien enimmäismäärät vahvistettiin asetuksessa (EU) N:o 79/2014 määritysrajan tasolle ja daminotsidin ja tolyylifluanidin jäämien enimmäismäärät vahvistettiin asetuksessa (EU) N:o 87/2014 ja asetuksessa (EU) 2015/552 asetuksen (EY) N:o 396/2005 18 artiklan 1 kohdan b alakohdassa vahvistetun jäämien enimmäismäärän oletusarvon tasolle.

(6) Komissio kuuli Euroopan unionin vertailulaboratorioita tarpeesta mukauttaa näitä määritysrajoja. Kun on kyse useista osatekijöistä muodostuvista monimutkaisista jäämän määritelmistä, kukin osatekijä on analysoitava sellaisen määritysrajan pohjalta, joka on teknisesti mahdollinen ja mahdollisimman alhainen. Jos jäämien enimmäismäärä vahvistetaan määritysrajan tasolle, määritysraja on kaikkien jäämän määritelmään kuuluvien osatekijöiden määritysrajojen summa. Koska bifenatsaatin, daminotsidin ja tolyylifluanidin osalta jäämän määritelmä muodostuu useista osatekijöistä, kyseiset laboratoriot totesivat, että koska kaikki jäämän määritelmään kuuluvat osatekijät on analysoitava teknisesti mahdollisella tasolla, määritysrajalle (osatekijöiden määritysrajojen summa) vahvistettuja jäämien enimmäismääriä olisi nostettava.

(7) Sen vuoksi asetusta (EY) N:o 396/2005 olisi muutettava.

(8) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja V tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 30 päivänä maaliskuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen; Review of the existing maximum residue levels (MRLs) for bifenazate according to Article 12 of Regulation (EC) No 396/2005. EFSA Journal 2011;9(12):2484. [48 pp.]

(3) Komission asetus (EU) N:o 79/2014, annettu 29 päivänä tammikuuta 2014, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse bifenatsaatin, klorprofaamin, esfenvaleraatin, fludioksonilin ja tiobenkarbin jäämien enimmäismääristä tietyissä tuotteissa tai niiden pinnalla (EUVL L 27, 30.1.2014, s. 9).

(4) Euroopan elintarviketurvallisuusviranomainen; Review of the existing maximum residue levels (MRLs) for daminozide according to Article 12 of Regulation (EC) No 396/2005. EFSA Journal 2012;10(4):2650. [16 pp.]

(5) Komission asetus (EU) N:o 87/2014, annettu 31 päivänä tammikuuta 2014, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse asetamipridin, butraliinin, klooritoluronin, daminotsidin, isoproturonin, pikoksistrobiinin, pyrimetaniilin ja trineksapakin jäämien enimmäismääristä tietyissä tuotteissa tai niiden pinnalla (EUVL L 35, 5.2.2014, s. 1).

(6) Euroopan elintarviketurvallisuusviranomainen; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005. EFSA Journal 2013;11(7):3300. [37 pp.]

(7) Komission asetus (EU) N:o 2015/552, annettu 7 päivänä huhtikuuta 2015, Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse 1,3-diklooripropeenin, bifenoksin, dimetenamidi-p:n, proheksadionin, tolyylifluanidin ja trifluraliinin jäämien enimmäismääristä tietyissä tuotteissa tai niiden pinnalla (EUVL L 92, 8.4.2015, s. 20).